Danko, Andrej, predseda NR SR (2018-01-30):
Ďakujem. Prosím, zaujmite svoje miesto v rokovacej sále, pani poslankyne. Želám vám veľa úspechov v práci v Národnej rade. V rokovaní pokračujeme návrhom na zmeny v zložení výborov Národnej rady Slovenskej republiky a zmeny v zložení stálych delegácií Národnej rady. (Rokovanie o návrhu na zmeny v zložení výborov Národnej rady Slovenskej republiky a zmeny v zložení stálych delegácií Národnej rady Slovenskej republiky , tlač 846.) Návrh máte rozdaný ako tlač 846. Poslanci, členovia Klubu poslancov za hnutie OBYČAJNÍ ĽUDIA A NEZÁVISLÉ OSOBNOSTI navrhujú, aby Národná rada zvolila poslanca Alana Suchánka za člena výboru pre európske záležitosti. Poslankyňu Elenu Červeňákovú za členku výboru pre ľudské práva a národnostné menšiny a osobitného kontrolného výboru na kontrolu činnosti Národného bezpečnostného úradu. Poslankyňu Natáliu Milanovú za členku výboru pre kultúru a médiá. Ďalej, aby vymenovala poslankyňu Veroniku Remišovú za členku Stálej delegácie Národnej rady v Medziparlamentnej únii a poslanca Eduarda Hegera za náhradného člena Stálej delegácie Národnej rady v Parlamentnom zhromaždení NATO. Chce sa niekto z poslancov vyjadriť k tomuto návrhu? Ak nie, pristúpime k hlasovaniu. Dávam hlasovať o návrhu, ako ho máte v tlači 846. (Hlasovanie o návrhu uznesenia k návrhu na zmeny v zložení výborov Národnej rady Slovenskej republiky a zmeny v zložení stálych delegácií Národnej rady Slovenskej republiky , tlač 846.) Prosím, prezentujme sa a hlasujeme. (Hlasovanie.) Prítomných 136 poslancov, za 136. Konštatujem, že Národná rada schválila navrhované uznesenie. Pristúpime k ďalšiemu bodu programu, ktorým je návrh na voľbu predsedu Výboru Národnej rady Slovenskej republiky pre nezlučiteľnosť funkcií a predsedníčky Výboru Národnej rady Slovenskej republiky pre ľudské práva a národnostné menšiny. Návrh je pod tlačou 845 a máte ho rozdaný. Chcem uviesť, že poslanec Martin Poliačik sa v súvislosti s ukončením svojho členstva v poslaneckom klube za stranu Sloboda a Solidarita k 1. januáru 2018 vzdal k rovnakému dátumu funkcie predsedu výboru pre nezlučiteľnosť funkcií. Prosím, aby uvedenú skutočnosť vzala Národná rada na vedomie. Poslanci, členovia klubu za stranu Sloboda a Solidarita v tlači 845 navrhujú zvoliť za predsedu tohto výboru poslanca Vladimíra Slobodu. Ďalej poslanci, členovia klubu hnutie OBYČAJNÍ ĽUDIA A NEZÁVISLÉ OSOBNOSTI navrhujú zvoliť za predsedníčku výboru pre ľudské práva a národnostné menšiny poslankyňu Annu Verešovú. Chce sa niekto z poslancov vyjadriť k týmto návrhom? Ak nie, prerušujem rokovanie o tomto bode programu. Tajné hlasovanie podľa čl. 92 ods. 1 ústavy vykonáme dnes po 17.00 hodine. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 569/2005 Z. z. o alternatívnej službe v čase vojny a vojnového stavu v znení neskorších predpisov. Vládny návrh zákona je uverejnený ako tlač 799. Návrh na jeho pridelenie na prerokovanie výborom je v rozhodnutí č. 824. Prosím ministra obrany Slovenskej republiky Petra Gajdoša, aby vládny návrh zákona uviedol. (Rokovanie o vládnom návrhu zákona, ktorým sa mení a dopĺňa zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 569/2005 Z. z. o alternatívnej službe v čase vojny a vojnového stavu v znení neskorších predpisov , tlač 799.)